หุ้นยุโรปปิดพุ่ง รับข่าว “ดอยช์แบงก์” เล็งซื้อคืนหุ้นกู้
ตลาดหุ้นยุโรปปิดพุ่งขึ้นเมื่อคืนนี้ (10 ก.พ.) โดยได้แรงหนุนจากการพุ่งขึ้นของหุ้นกลุ่มธนาคาร หลังมีข่าวว่าธนาคารดอยช์แบงก์เตรียมซื้อคืนหุ้นกู้บางส่วน ซึ่งช่วยหนุนราคาหุ้นดอยช์แบงก์ทะยานขึ้นอย่างแข็งแกร่ง 
11 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.9% ปิด (10 ก.พ.) ที่ 315.19 จุด, ดัชนี CAC-40 ตลาดหุ้นฝรั่งเศสปิดที่ 4,061.20 จุด เพิ่มขึ้น 63.66 จุด หรือ +1.59%, ดัชนี DAX ตลาดหุ้นเยอรมันปิดที่ 9,017.29 จุด เพิ่มขึ้น 137.89 จุด หรือ +1.55% และดัชนี FTSE 100 ตลาดหุ้นลอนดอนปิดที่ 5,672.30 จุด เพิ่มขึ้น 40.11 จุด หรือ +0.71%
ตลาดหุ้นยุโรปได้รับแรงหนุนจากการดีดตัวขึ้นของหุ้นกลุ่มธนาคาร โดยนักลงทุนคลายความกังวลเกี่ยวกับภาคธนาคาร หลังมีข่าวว่าธนาคารดอยช์แบงก์จะซื้อคืนหุ้นกู้บางส่วน ส่งผลให้ราคาหุ้นดอยช์แบงก์พุ่งขึ้นแข็งแกร่งถึง 10% ส่วนหุ้นธนาคารรายอื่นๆปรับตัวขึ้นเช่นกัน รวมถึงหุ้นคอมเมิร์ซแบงก์ พุ่งขึ้น 8.2% หุ้นบังคา ป๊อปปูเลร์ เดอ มิลาโน สคาร์ล และหุ้นอินเทซา ซานเปาโล ซึ่งทั้งสองแห่งเป็นธนาคารของอิตาลี ต่างก็ปรับตัวขึ้นอย่างน้อย 11%
ปัจจัยที่ทำให้นักลงทุนคลายความวิตกกังวลเกี่ยวกับภาคธนาคารนั้น มาจากรายงานของหนังสือพิมพ์ไฟแนนเชียล ไทม์ส ที่ระบุว่า ดอยช์แบงก์กำลังพิจารณาเรื่องการซื้อคืนหุ้นกู้ไม่ด้อยสิทธิ์ของทางธนาคาร หรือที่เรียกว่าหุ้นกู้ CoCos พร้อมกับระบุว่า ธนาคารอาจจะไม่แปลงสภาพหุ้นกู้ดังกล่าว
ดอยช์แบงก์มีภาระต้องไถ่ถอนหุ้นกู้ไม่ด้อยสิทธิ์ มูลค่า 5.38 หมื่นล้านยูโร หรือ 6.08 หมื่นล้านดอลลาร์ ขณะที่นายจอห์น ไครอัน ประธานเจ้าหน้าที่บริหาร (CEO) ของธนาคารดอยช์แบงก์ ระบุว่า ทางธนาคารยังคงมีสถานะที่แข็งแกร่ง และมีเงินทุนที่เพียงพอที่จะจ่ายเงินจำนวน 350 ล้านยูโร (392 ล้านดอลลาร์) ให้กับนักลงทุนที่ถือหุ้นกู้ CoCos ภายในวันที่ 30 เม.ย.
หุ้นคาร์ลเบิร์ก พุ่งขึ้น 4% หลังจากบริษัทได้ปรับเพิ่มคาดการณ์ผลประกอบการในปีนี้ แม้กำไรรายไตรมาสปรับตัวลดลงเล็กน้อยก็ตาม ส่วนหุ้นเทเลนอร์ ร่วงลง 6% และหุ้นทุลโลว์ ออยล์ ดิ่งลง 8.5%